
Betegtájékoztató: Információk a felhasználó számára
Entecavir SaneXcel 0,5 mg filmtabletta
Entecavir SaneXcel 1 mg filmtabletta
entekavir

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához vagy gyógyszerészéhez.

· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.

· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.
A betegtájékoztató tartalma:
1.
Milyen típusú gyógyszer az Entecavir SaneXcel és milyen betegségek esetén alkalmazható?
2.
Tudnivalók az Entecavir SaneXcel szedése előtt

3.
Hogyan kell szedni az Entecavir SaneXcel-t?

4.
Lehetséges mellékhatások

5.
Hogyan kell az Entecavir SaneXcel-t tárolni?
6.
A csomagolás tartalma és egyéb információk
1.
Milyen típusú gyógyszer az Entecavir SaneXcel és milyen betegségek esetén alkalmazható?
Az Entecavir SaneXcel vírusellenes gyógyszer, amelyet hepatitisz B-vírus (HBV) okozta krónikus (hosszan tartó) fertőzés kezelésére alkalmaznak felnőtteknél. Az Entecavir SaneXcel alkalmazható olyan betegeknél, akiknek a mája károsodott, de még megfelelően működik (kompenzált májbetegség), és olyan betegeknél, akiknek a mája károsodott és nem működik megfelelően (dekompenzált májbetegség).
Az Entecavir SaneXcel-t krónikus (hosszan tartó) HBV‑fertőzés kezelésére 2 éves és 18 évesnél fiatalabb életkor közötti gyermekeknél és serdülőknél is alkalmazzák. Az Entecavir filmtabletta olyan gyermekeknél alkalmazható, akiknek a mája károsodott, de még megfelelően működik (kompenzált májbetegség).

A hepatitisz B-vírus-fertőzés májkárosodáshoz vezethet. Az Entecavir SaneXcel csökkenti a vírus mennyiségét az Ön szervezetben, és javítja a máj állapotát.
2.
Tudnivalók az Entecavir SaneXcel szedése előtt
Ne szedje az Entecavir SaneXcel-t
· ha allergiás (túlérzékeny) az entekavirra, vagy a gyógyszer (6. pontban felsorolt) egyéb összetevőjére.
Figyelmeztetések és óvintézkedések 

Az Entecavir SaneXcel szedése előtt beszéljen kezelőorvosával vagy gyógyszerészével.
· ha a veséjével problémák vannak vagy voltak, erről tájékoztassa kezelőorvosát. Ez azért fontos, mert az entekavir a vesén keresztül választódik ki a szervezetéből, ezért lehetséges, hogy Önnél szükségessé válhat az adag, illetve az adagolás módosítása.

· ne hagyja abba az Entecavir SaneXcel szedését a kezelőorvosa utasítása nélkül, mivel fertőző májgyulladása (hepatitisze) súlyosbodhat a kezelés megszakítása után. Az entecavir-kezelés abbahagyása után kezelőorvosa folytatja az Ön állapotának megfigyelését és több hónapon keresztül vérmintákat vesz Öntől vizsgálat céljából.
· beszélje meg kezelőorvosával, hogy Önnek megfelelően működik-e a mája, és ha nem, ez milyen módon befolyásolhatja az Ön Entecavir SaneXcel-kezelését.

· ha HIV (emberi immunhiány vírus) fertőzésben is szenved, erről feltétlenül tájékoztassa kezelőorvosát. Nem kaphatja ezt a gyógyszert hepatitisz B-fertőzés kezelésére, csak akkor, ha egyidejűleg HIV‑ellenes kezelésben is részesül, mert másképp a HIV-kezelés hatékonysága csökkenhet. Az Entecavir SaneXcel nem alkalmas a HIV-fertőzés kezelésére.

· az Entecavir SaneXcel szedése nem gátolja meg, hogy Ön másokat megfertőzzön hepatitisz B-vírussal (HBV) nemi kapcsolat révén, vagy testnedvekkel (például vérrel) történő átvitel által. Ezért fontos megfelelő óvintézkedéseket tenni annak érdekében, hogy mások HBV-vírussal való megfertőződését megelőzzük. A HBV-fertőzés veszélyének fokozottan kitett személyek számára oltóanyag (vakcina) is hozzáférhető.
· az Entecavir SaneXcel a gyógyszerek egy olyan csoportjához tartozik, amelyek úgynevezett laktátacidózist (a tejsav kóros felszaporodását a vérében) és máj-megnagyobbodást okozhatnak. Az olyan tünetek, mint például a hányinger, hányás és gyomorfájás, a laktátacidózis kialakulását jelezhetik. Ezek a ritka, de súlyos mellékhatások esetenként végzetes kimenetelűek lehetnek. A laktátacidózis nőknél gyakrabban fordul elő, különösen, ha jelentősen túlsúlyosak. Kezelőorvosa rendszeresen ellenőrizni fogja az Ön állapotát az Entecavir SaneXcel-kezelés időtartama alatt.
· közölje kezelőorvosával, ha Ön korábban már kapott krónikus hepatitisz B-vírus elleni kezelést.
Gyermekek és serdülők

Az entecavir nem alkalmazható 2 évesnél fiatalabb vagy 10 kg‑nál kisebb testtömegű gyermekeknél.
Egyéb gyógyszerek és az Entecavir SaneXcel
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

Az étel és az ital hatása az Entecavir SaneXcel-re
A legtöbb esetben az Entecavir filmtabletta étkezés közben vagy attól függetlenül is bevehető. Ha azonban korábban olyan gyógyszeres kezelést kapott, amely lamivudin hatóanyagot tartalmazott a következőket kell figyelembe vennie. Ha Ön azért lett átállítva az Entecavir SaneXcel-re, mivel a lamivudin-kezelés eredménytelennek bizonyult, az Entecavir SaneXcel-t naponta egyszer, éhgyomorra kell bevennie. Ha májbetegsége nagyon előrehaladott, kezelőorvosa ebben az esetben is arról fogja tájékoztatni, hogy az Entecavir SaneXcel-t éhgyomorra kell bevennie. Az éhgyomorra történő bevétel azt jelenti, hogy legalább 2 órával étkezés után, vagy legalább 2 órával a következő étkezés előtt kell bevenni.
0,5 mg filmtabletta:

A gyermekek és serdülők (2 éves és 18 évesnél fiatalabb életkor között) az Entecavir SaneXcel 0,5 mg filmtablettát étkezés közben vagy attól függetlenül is bevehetik.
Terhesség, szoptatás és termékenység

Közölje kezelőorvosával, ha terhes vagy terhességet tervez. Az Entecavir SaneXcel biztonságosságát terhesség alatt nem igazolták. Az Entecavir filmtablettát terhesség alatt nem szabad alkalmazni, csak akkor, ha kezelőorvosa erre kifejezetten utasítást ad. Fontos, hogy a fogamzóképes korú nők hatékony fogamzásgátló módszert alkalmazzanak entecavir-kezelés alatt, hogy elkerüljék a teherbeesést.

Az entekavir-kezelés alatt nem szabad szoptatnia. Közölje kezelőorvosával, ha szoptat. Nem ismert, hogy az Entecavir SaneXcel hatóanyaga, az entekavir, kiválasztódik‑e az anyatejbe.

A készítmény hatásai a gépjárművezetéshez és a gépek kezeléséhez szükséges képességekre

A szédülés, fáradtság és álmosság olyan gyakori mellékhatások, amelyek befolyásolhatják a gépjárművezetéshez és gépek kezeléséhez szükséges képességeket. Ha aggályai vannak ezzel kapcsolatban, forduljon kezelőorvosához.

Az Entecavir SaneXcel 0,5 mg filmtabletta laktózt tartalmaz

Entecavir SaneXcel 0,5 mg filmtabletta laktózt tartalmaz. Amennyiben orvosa korábban már figyelmeztette Önt, hogy bizonyos cukrokra érzékeny, keresse fel kezelőorvosát, mielőtt elkezdi szedni ezt a gyógyszert.
Az Entecavir SaneXcel 1 mg filmtabletta laktózt és maltodextrint tartalmaz

Entecavir 1 mg filmtabletta tartalmaz laktózt és maltodextrint (ami glükózt tartalmaz).

Amennyiben orvosa korábban már figyelmeztette Önt, hogy bizonyos cukrokra érzékeny, keresse fel kezelőorvosát, mielőtt elkezdi szedni ezt a gyógyszert.
3.
Hogyan kell szedni az Entecavir SaneXcel-t?
Nem minden betegnek kell azonos adagot szednie az Entecavir SaneXcel-ből.
A gyógyszert mindig pontosan kezelőorvosa által elmondottaknak megfelelően szedje. Amennyiben nem biztos abban, hogyan alkalmazza a gyógyszert, kérdezze meg kezelőorvosát vagy gyógyszerészét.
Felnőttek számára a készítmény ajánlott adagja 0,5 mg vagy 1 mg naponta egyszer (szájon át).
Az Ön gyógyszeradagja az alábbiaktól függ:

· volt-e korábban HBV-fertőzése, és azt milyen gyógyszerrel kezelték.

· voltak‑e korábban veseproblémái. Kezelőorvosa a szokásosnál kisebb adagot is előírhat Önnek vagy arra utasíthatja, hogy napi egyszeri alkalomnál ritkábban vegye be a gyógyszert.

· milyen állapotban van a mája.
0,5 mg‑os filmtabletta:
Gyermekek és serdülők részére (2 évestől a 18. évet még be nem töltött életkorúakig) gyermeke kezelőorvosa fogja meghatározni a helyes adagot a gyermek vagy serdülő beteg testtömege alapján. A legalább 32,6 kg testtömegű gyermekek szedhetik a 0,5 mg‑os tablettát, vagy esetükben az entekavirnak belsőleges oldata is elérhető. 10–32,5 kg testtömegű betegek számára az entekavir belsőleges oldat formában ajánlott. Minden adagot naponta egyszer, szájon át kell bevenni. 2 évnél fiatalabb vagy 10 kg‑nál kisebb testtömegű gyermekek esetében az entekavirnak nincs adagolási javaslata.
1 mg‑os filmtabletta: 
Gyermekek és serdülők részére (2 évestől a 18. évet még be nem töltött életkorúakig), Entecavir SaneXcel 0,5 mg filmtabletta, vagy entekavir belsőleges oldat is elérhető. Gyermeke kezelőorvosa fogja meghatározni a megfelelő adagot gyermeke testsúlya alapján.
A kezelőorvos olyan adagot fog megállapítani, amely megfelelő az Ön számára. Annak érdekében, hogy a gyógyszer hatása teljes mértékben érvényesülhessen, valamint a kezelés során kialakuló rezisztencia csökkentése miatt nagyon fontos, hogy a kezelőorvos által előírt napi adagot bevegye. Kezelőorvosa útmutatásának megfelelő ideig alkalmazza az Entecavir filmtablettát. A kezelőorvosa közölni fogja Önnel, ha a kezelést be kell fejezni és ennek időpontját is tudatni fogja.

Egyes betegeknek éhgyomorra kell bevenniük az Entecavir filmtablettát (lásd az Az étel és az ital hatása az Entecavir SaneXcel-re a 2. pontban). Ha kezelőorvosa arra ad utasítást, hogy az Entecavir filmtablettát éhgyomorra vegye be, akkor az éhgyomor azt jelenti, hogy legalább 2 órával étkezés után vagy legalább 2 órával a következő étkezés előtt.

Ha az előírtnál több Entecavir SaneXcel-t vett be

Azonnal forduljon kezelőorvosához.

Ha elfelejtette bevenni az Entecavir SaneXcel-t
Fontos, hogy ne hagyjon ki egyetlen adagot sem. Ha elfelejt bevenni egy Entecavir SaneXcel adagot, pótolja a lehető leghamarabb, és ezt követően vegye be a következő adagot a megfelelő időpontban. Ha közel van a következő bevétel időpontja, akkor már ne vegye be az elmulasztott adagot. Várjon, és az előírás szerinti időpontban vegye be a következő adagot. Ne vegyen be kétszeres adagot a kihagyott adag pótlására.

Ne hagyja abba az Entecavir SaneXcel szedését a kezelőorvos utasítása nélkül
Néhány betegnél nagyon súlyos májgyulladásos tünetek léptek fel, amikor abbahagyták az Entecavir filmtabletta szedését. Azonnal értesítse kezelőorvosát, ha a kezelés megszakítása után bármilyen változást észlel betegsége tüneteiben.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.
4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Az entekavirral kezelt betegeknél az alábbi mellékhatások előfordulását jelentették:
Felnőttek

Gyakori (10‑ből legfeljebb 1 beteget érinthet): 
· fejfájás, álmatlanság (alvásképtelenség), fáradtság (extrém fáradtság), szédülés, aluszékonyság (álmosság),
· hányás, hasmenés, hányinger, emésztési zavarok (gyomorrontás),
· májenzimek értékeinek emelkedése a vérben.
Nem gyakori (100‑ból legfeljebb 1 beteget érinthet): 
· bőrkiütés, 
· hajhullás.
Ritka (1000‑ből legfeljebb 1 beteget érinthet): 
· súlyos allergiás reakció.

Gyermekek és serdülők

A gyermekeknél és serdülőknél tapasztalt mellékhatások hasonlóak a fent leírt, felnőtteknél tapasztalt mellékhatásokhoz, az alábbi különbséggel:

Nagyon gyakori mellékhatás (10‑ből több mint 1 beteget érinthet): 
· alacsony neutrofilszám (a fehérvérsejtek egyik fajtája, amely fontos szerepet játszik a fertőzések leküzdésében).
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik.
Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.
5.
Hogyan kell az Entecavir SaneXcelt tárolni?
A gyógyszer gyermekektől elzárva tárolandó!
A buborékcsomagoláson vagy a dobozon feltüntetett lejárati idő (EXP) után ne alkalmazza ezt a gyógyszert. A lejárati idő az adott hónap utolsó napjára vonatkozik.

Ez a gyógyszer nem igényel különleges tárolást.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.
6.
A csomagolás tartalma és egyéb információk
Mit tartalmaz az Entecavir SaneXcel?
· A készítmény hatóanyaga az entekavir.

Entecavir SaneXcel 0,5 mg filmtabletta 0,5 mg entekavirnak megfelelő mennyiségű 
entekavir-monohidrátot tartalmaz filmtablettánként.
Entecavir SaneXcel 1 mg filmtabletta 1 mg entekavirnak megfelelő mennyiségű 
entekavir-monohidrátot tartalmaz filmtablettánként.

· Egyéb összetevők:

Tabletta mag: laktóz-monohidrát, mikrokristályos cellulóz, kroszpovidon (A típus), hidroxipropilcellulóz (L típusú), magnézium-sztearát.
Tabletta bevonat:
Entecavir SaneXcel 0,5 mg filmtabletta: 
Opadry II OY-LS-28908 (fehér): titán-dioxid (E171), laktóz-monohidrát, hipromellóz 2910/3 mPas, hipromellóz 2910/15 mPas, hipromellóz 2910/50 mPas, makrogol 4000
Entecavir SaneXcel 1 mg filmtabletta: 

Opadry II 57U240038 (rózsaszín): hipromellóz 2910/15 mPas, titán-dioxid (E171) polidextróz, talkum, maltodextrin (kukoricakeményítőből), közepes láncú trigliceridek, vörös vas-oxid (E172) sárga vas-oxid (E172)
Milyen az Entecavir filmtabletta külleme és mit tartalmaz a csomagolás?
Az Entecavir SaneXcel 0,5 mg filmtabletta fehér vagy csaknem fehér, háromszög alakú, egyik oldalán „0.5” mélynyomású jelöléssel ellátott körülbelül 8,4 mm ± 0.2 mm hosszú és 3,7 mm ± 0.3 mm vastagságú filmtabletta.
Az Entecavir SaneXcel 1 mg filmtabletta rózsaszínű, háromszög alakú, egyik oldalán „1” mélynyomású jelöléssel ellátott körülbelül 10,6 mm ± 0.2 mm hosszú és 4,5 mm ± 0.3 mm vastagságú filmtabletta.
Entecavir SaneXcel 0,5 mg filmtabletta:
30 db filmtabletta, 3 × 10 darab filmtablettát tartalmazó OPA/AL/PVC//Al buborékcsomagolásban és dobozban.
A forgalomba hozatali engedély jogosultja

Ezt a gyógyszert az Európai Gazdasági Térség tagállamaiban az alábbi neveken engedélyezték:
Bulgária


Ентекавир SaneXcel 0,5 mg филмирани таблетки





Ентекавир SaneXcel 1 mg филмирани таблетки

Csehország


Entecavir SaneXcel

Lengyelország


Entecavir SaneXcel

Magyarország


Entecavir SaneXcel 0,5 mg filmtabletta




Entecavir SaneXcel 0,5 mg filmtabletta

Románia


Entecavir SaneXcel 0,5 mg comprimate filmate





Entecavir SaneXcel 1 mg comprimate filmate
Szlovákia


Entecavir SaneXcel 0,5 mg





Entecavir SaneXcel 1 mg
Entecavir SaneXcel 0,5 mg filmtabletta

OGYI-T-24795/01    30×    OPA/Al/PVC//Al buborékcsomagolásban  

Entecavir SaneXcel 1 mg filmtabletta

OGYI-T-24795/02    30×    OPA/Al/PVC//Al buborékcsomagolásban  

